Հանրապետական կուսակցությունը պառակտված է
Հանրապետական կուսակցությունը շարունակում է մնալ պառակտված ՝ նախագահ Թրամփի վարչակազմի քաղաքականության և նրա գործելաոճի շուրջ:
Հանրապետական կուսակցությունը շարունակում է ցուցաբերել պառակտվածություն նախագահ Թրամփի վարած քաղաքականության շուրջ: «Ես հանդես եմ գալիս ելույթով՝ ասելու բավական է»,- հայտարարել է հանրապետական սենատոր Ջեֆ Ֆլեյքը, ով հաջորդ տարի պատրաստվում է անցնել թոշակի: Սենատոր Ֆլեյքը հայտարարել է, որ հաջորդ տարի պատրաստվում է հեռանալ թոշակի և խոսել վարչակազմի գործելաոճի մասին: «Չեմ կարող շարունակել գործել նման քաղաքական միջավայրում: Թվիթերյան այս գրառումներն ու գործելաոճը հարիր չեն նախագահի պաշտոնին»,- հայտարարել է հեռացող սենատոր Ֆլեյքը: Թրամփի դեմ է հանդես եկել նաեւ մեկ այլ հանրապետական սենատոր Բոբ Քորքերը, ով ևս չի պատրաստվում վերընտրվել հաջորդ ընտրություններին: «Ես կարծում եմ, որ Թրամփը կհիշվի իր սուտ և անտեղի խոսքերով»,- ասել է սենատոր Քորքերը: Նախագահ Թրամփը հակադարձել է սենատորներին՝ ընդգծելով, որ նրանք հեռանում ենքանզի վախենում են պարտվել ընտրություններում: Նա նաև արդարացրել է իր գործելաոճը՝ կրկին մեղադրելով մամուլին: «Մամուլն ինձ փորձում է ներկայացնել ավելի անքաղաքավարի, քան ես կամ իրականում: Մարդիկ դա չեն հասկանում»,- ասել է նախագահը: Վերլուծաբանների կարծիքով հանրապետական կուսակցությունում առկա է անջրպետ ավանդական վերնախավի ու կուսակցության պոպուլիստական հատվածի միջև: «Հանրապետական կուսակցության մեջ առկա է խորը երկփեղկում և այն գնալով խորանում է: Սա աննախադեպ իրավիճակ է 1974 թվականի օգոստոսին նախագահ Նիքսոնի նախագահության վերջին օրերից ի վեր»,- նշել է վերլուծաբան Լարի Սաբաթոն: Սակայն շատ հանրապետական օրենսդիրներ շարունակում են աջակցել նախագահ Թրամփին: «Ես համամիտ եմ նախագահի հարկային քաղաքականության և առողջապահության բարեփոխումների փաթեթի հետ: Այս պահին ես համամիտ եմ նախագահի հետ շատ հարցերում»,- ասում է սենատոր Ռիչարդ Շելբին: Հինգշաբթի օրն ԱՄՆ-ի Սենատն ընդունեց երկրի բյուջեի մասին օրենքը, որն անցավ երկու ձայն տարբերությամբ: Սա հանրապետական կուսակցության հաղթանակն էր, որով ընդգծվում էր կուսակցության միասնականությունը: «Եթե կա մի բան, որը միավորում է հանրապետականներին, ապա դա հարկային բարեփոխումներն են: Մենք պետք է կենտրոնանանք ու հասկանանք, թե որն է մեր օրակարգը՝ անախորժություններից խուսափելու համար»,- հայտարարել է Սենատում հանրապետական մեծամասնության ղեկավար Միչ Մաքքոնելը: Հանրապետական կուսակցությունն ունի մեծամասնություն ԱՄՆ-ի Սենատում, սակայն հեռացող սենատորներ Ֆլեյքն ու Քորքերն այժմ ավելի ազատ են իրենց քվեարկության հարցերում: Նրանք կշարունակեն գործել Սենատում մինչև հաջորդ տարվա վերջ: